DÔVODOVÁ SPRÁVA

1. KONTEXT NÁVRHU

Tento návrh na zrušenie nariadenia (EÚ) č. 256/2014 (ďalej len „nariadenie“) sa predkladá v súvislosti s programom Komisie REFIT a záväzkom k lepšej tvorbe práva. Cieľom je zabezpečiť kvalitný právny rámec, ktorý by spĺňal svoj účel, ako sa uvádza v Medziinštitucionálnej dohode medzi Európskym parlamentom, Radou Európskej únie a Európskou komisiou o lepšej tvorbe práva.[[1]](#footnote-2) Komisia zistila, že toto nariadenie už nespĺňa svoj účel, a navrhuje jeho zrušenie.

Nariadenie (EÚ) č. 256/2014 o povinnosti oznamovať Komisii investičné projekty v oblasti energetickej infraštruktúry v rámci Európskej únie bolo prijaté 26. februára 2014 s cieľom zabezpečiť, aby sa energetická politika EÚ rozvíjala efektívne a aby reagovala na skutočné potreby EÚ. Toto nariadenie bolo podporené vykonávacím nariadením Komisie (EÚ) č. 1113/2014 zo 16. októbra 2014, ktorým sa stanovuje formulár a technické podrobnosti oznámenia uvedeného v článkoch 3 a 5 nariadenia (EÚ) č. 256/2014[[2]](#footnote-3).

Na základe článku 194 Zmluvy o fungovaní Európskej únie sa nariadením (EÚ) č. 256/2014 a vykonávacím nariadením Komisie (EÚ) č. 1113/2014 určila povinnosť členských štátov oznamovať Komisii investičné projekty, v prípade ktorých sa začali stavebné alebo vyraďovacie práce, alebo v prípade ktorých bolo prijaté konečné investičné rozhodnutie. Zámerom bolo, aby tak Komisia získala prístup k údajom a informáciám o plánovaní výrobných, prenosových a skladovacích kapacít, ako aj o projektoch v rôznych energetických odvetviach s významom pre EÚ a budúce energetické a investičné politiky.

Preto bolo toto nariadenie zamerané na to, aby Komisia získala celkový prehľad o vývoji investícií do energetickej infraštruktúry v EÚ a aby tak mohla lepšie plniť svoje povinnosti v odvetví energetiky.

Povinnosti vyplývajúce z tohto nariadenia sa už uplatňovali na základe nariadenia Rady (EÚ, Euratom) č. 617/2010 z 24. júna 2010 o oznamovaní investičných projektov v oblasti energetickej infraštruktúry v rámci Európskej únie Komisii a o zrušení nariadenia (ES) č. 736/96[[3]](#footnote-4). Súdny dvor zrušil nariadenie Rady č. 617/2010[[4]](#footnote-5) z dôvodu nesprávneho právneho základu, ale jeho účinnosť sa skončila až prijatím nariadenia (EÚ) č. 256/2014.

Odkedy sú platné povinnosti na základe tohto nariadenia a predchádzajúceho nariadenia Rady č. 617/2010, členské štáty podali príslušné správy trikrát (v rokoch 2011, 2013 a 2015). Uplynulo už dosť času na to, aby Komisia mohla vykonať kritickú analýzu na základe dôkazov, ktorou určí, či nariadenie dosiahlo očakávané výsledky.

2. VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

• Hodnotenie ex post, regulačná vhodnosť a zjednodušenie

Po tom, čo členské štáty absolvovali tri kolá nahlasovania údajov na základe tohto nariadenia a jeho predchodcu, Komisia zadala tri externé štúdie. V zmysle ich zistení Komisia v roku 2016 preskúmala nariadenie (EÚ) č. 256/2014 na základe jeho článku 11. To bolo súčasťou širšej kontroly vhodnosti, ktorá zahŕňala aj povinnosti plánovania a nahlasovania na základe *acquis* v oblasti energetiky. Komisia ju uverejnila v novembri 2016[[5]](#footnote-6) spolu s návrhom nariadenia o riadení energetickej únie[[6]](#footnote-7).

V rámci tejto činnosti sa zistilo, že:

1. Existujú značné presahy, pokiaľ ide o povinnosti nahlasovania údajov podľa tohto nariadenia a povinnosti nahlasovania údajov voči ENTSO-E[[7]](#footnote-8) a ENTSO-G[[8]](#footnote-9), pričom povinnosti vyplývajúce z tohto nariadenia prinášajú len malú alebo vôbec žiadnu pridanú hodnotu.

2. Väčšina informácií, ktoré poskytujú členské štáty na základe tohto nariadenia, sa dá jednoducho získať z iných zdrojov: siete ENTSO (Európska sieť prevádzkovateľov prenosových sústav a prepravných sietí), desaťročné plány rozvoja siete, výročné správy prevádzkovateľov prenosových sústav a prevádzkovateľov prepravných sietí, dodávatelia energií, národné sektorové plány rozvoja (napr. akčné plány rozvoja obnoviteľných zdrojov energie) atď. Komisia okrem toho pravidelne zhromažďuje informácie v rámci svojho systému pre monitorovanie trhu s energiou (EMOS).

3. Po dokončení všetkých troch kôl nahlasovania sa získali údaje iba za približne polovicu odvetvia energetiky v EÚ.

4. Ťažkosti súvisiace s vykonávaním niektorých požiadaviek nariadenia, najmä pokiaľ ide o poskytovanie informácií o budúcich kapacitách, oslabili užitočnosť týchto troch kôl nahlasovania.

Komisia následne dospela k záveru, že nariadenie (EÚ) č. 256/2014 neprinieslo očakávané výsledky. Preto by mal byť podaný návrh na jeho zrušenie.

• Konzultácie so zainteresovanými stranami

V rámci prípravných prác na návrhu legislatívnej iniciatívy o riadení energetickej únie[[9]](#footnote-10) Komisia uskutočnila rozsiahlu konzultáciu s cieľom získať názory a podnety od zainteresovaných strán, občanov a členských štátov. Pýtala sa v nej na to, ako možno zlepšiť súčasné spôsoby plánovania a nahlasovania v oblasti energetiky v záujme splnenia cieľov energetickej únie a zníženia administratívneho zaťaženia.

Verejná konzultácia sa začala 11. januára 2016, trvala vyše 12 týždňov a skončila sa 22. apríla 2016. Komisia zahrnula odpovede do hodnotenia a kontroly vhodnosti existujúcich plánovacích a vykazovacích povinností a využila ich aj v posúdení vplyvu svojho legislatívneho návrhu o riadení energetickej únie.

Účastníci konzultácie určili povinnosti podľa nariadenia (EÚ) č. 256/2014 ako povinnosti, ktoré by sa mohli zrušiť[[10]](#footnote-11).

3. PRÁVNE PRVKY NÁVRHU

Návrhom sa zrušuje nariadenie Európskeho parlamentu a Rady (EÚ) č. 256/2014 z 26. februára 2014 o povinnosti oznamovať Komisii investičné projekty v oblasti energetickej infraštruktúry v rámci Európskej únie, ktorým sa nahrádza nariadenie Rady (EÚ, Euratom) č. 617/2010 a zrušuje nariadenie Rady (ES) č. 736/96.

Právny základ nariadenia (EÚ) č. 256/2014, ktorým je článok 194 Zmluva o fungovaní Európskej únie, je predmetom riadneho legislatívneho postupu. Komisia preto navrhuje Európskemu parlamentu a Rade, aby sa toto nariadenie zrušilo.

4. VPLYV NA ROZPOČET

Nariadenie malo veľmi malý vplyv na rozpočet, ktorý spočíval vo výdavkoch na informačné technológie, obstarávaní údajov a náhradách pre expertov. Neočakával sa ani veľký priamy vplyv na rozpočty členských štátov.

Zrušením tohto nariadenia sa skončia obmedzené výdavky, ktoré s ním súvisia. Pomôže to racionálnejšie využívať zdroje Komisie a členských štátov, keďže sa odstránia duplicitné povinnosti nahlasovania a spracovania údajov, ktoré sú k dispozícii z iných, kvalitnejších zdrojov.

2017/0347 (COD)

Návrh

NARIADENIE EURÓPSKEHO PARLAMENTU A RADY,

ktorým sa zrušuje nariadenie Európskeho parlamentu a Rady (EÚ) č. 256/2014 o povinnosti oznamovať Komisii investičné projekty v oblasti energetickej infraštruktúry v rámci Európskej únie

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 194,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru[[11]](#footnote-12),

so zreteľom na stanovisko Výboru regiónov[[12]](#footnote-13),

konajúc v súlade s riadnym legislatívnym postupom,

keďže:

(1) Európsky parlament, Rada Európskej únie a Európska komisia potvrdili svoj spoločný záväzok aktualizovať a zjednodušiť právne predpisy v Medziinštitucionálnej dohode o lepšej tvorbe práva z 13. apríla 2016[[13]](#footnote-14).

(2) V záujme sprehľadnenia legislatívy a obmedzenia jej rozsahu je potrebné určiť právne predpisy, ktoré sú zastarané alebo už nespĺňajú svoj účel. Rušením takýchto predpisov zachovávame transparentnosť, zrozumiteľnosť a použiteľnosť legislatívneho rámca.

(3) Nariadenie Európskeho parlamentu a Rady (EÚ) č. 256/2014[[14]](#footnote-15) vyžadovalo od členských štátov, aby oznamovali Komisii investičné projekty, v prípade ktorých sa začali stavebné alebo vyraďovacie práce, alebo v prípade ktorých bolo prijaté konečné investičné rozhodnutie.

(4) Povinnosti vyplývajúce z nariadenia (EÚ) č. 256/2014 týkajúce sa oznamovania investičných projektov a niektorých súvisiacich informácií a údajov už existovali na základe nariadenia Rady (EÚ, Euratom) č. 617/2010[[15]](#footnote-16). Súdny dvor zrušil nariadenie (EÚ, Euratom) č. 617/2010[[16]](#footnote-17) z dôvodu nesprávneho právneho základu, jeho účinky však pretrvávali až do prijatia nariadenia č. 256/2014.

(5) Zámerom predchádzajúceho legislatívneho rámca bolo poskytnúť Komisii údaje a informácie o plánovanom rozvoji výrobných, prenosových a skladovacích kapacít, ako aj o projektoch v odvetví energetiky. Komisia mala získať celkový prehľad o vývoji investovania do energetickej infraštruktúry v Únii.

(6) Od stanovenia povinností v zmysle nariadenia (EÚ) č. 256/2014 a nariadenia Rady (EÚ, Euratom) č. 617/2010 sa uskutočnili tri kolá nahlasovania informácií, a to v rokoch 2011, 2013 a 2015. Okrem toho po tom, čo členské štáty absolvovali tri kolá nahlasovania údajov na základe nariadenia (EÚ) č. 256/2014, Komisia zadala tri externé štúdie. Uplynulo teda už dosť času a Komisia nadobudla dostatok skúseností na to, aby mohla vykonať kritickú analýzu na základe dôkazov, ktorou určí, či nariadenie prinieslo očakávané výsledky.

(7) V roku 2016 Komisia vykonala preskúmanie v zmysle článku 11 nariadenia (EÚ) č. 256/2014 vrátane konzultácie so zainteresovanými stranami, ktorá zahŕňala všetky povinnosti plánovania a nahlasovania v odvetví energetiky. Komisia dospela k záveru, že existujú značné presahy, pokiaľ ide o vykazovacie povinnosti podľa nariadenia (EÚ) č. 256/2014 a vykazovanie povinnosti voči Európskej sieti prevádzkovateľov prenosových sústav pre elektrinu ENTSO-E a Európskej sieti prevádzkovateľov prepravných sietí pre plyn ENTSO-G. Takisto vyšlo najavo, že kvalita a vhodnosť nahlásených informácií a údajov bola často nedostatočná a že tieto informácie a údaje už mala Komisia k dispozícii z iných zdrojov, napríklad od sietí ENTSO (Európska sieť prevádzkovateľov prenosových sústav a prepravných sietí), z desaťročných plánov rozvoja siete, výročných správ prevádzkovateľov prenosových sústav a prevádzkovateľov prepravných sietí, od dodávateľov energií, z národných plánov rozvoja atď. Ďalej sa skonštatovalo, že Komisia má priamy prístup k trhovým údajom v rámci svojho systému pre monitorovanie trhu s energiou (EMOS).

(8) Nariadenie (EÚ) č. 256/2014 preto neprinieslo očakávané výsledky vzhľadom na kvantitu, kvalitu a vhodnosť údajov a informácií poskytovaných Komisii.

(9) Nariadenie (EÚ) č. 256/2014 by sa preto malo zrušiť,

PRIJALI TOTO NARIADENIE:

Článok 1

Nariadenie (EÚ) č. 256/2014 sa zrušuje.

Článok 2

Toto nariadenie nadobúda účinnosť dvadsiatym dňom po jeho uverejnení v *Úradnom vestníku Európskej únie*.

Toto nariadenie je záväzné v celom rozsahu a priamo uplatniteľné vo všetkých členských štátoch.

V Bruseli

Za Európsky parlament Za Radu

predseda predseda

1. **Medziinštitucionálna dohoda medzi Európskym parlamentom, Radou Európskej únie a Európskou komisiou o lepšej tvorbe práva.** Ú. v. EÚ L 123, 12.5.2016, s. 1 – 14. [↑](#footnote-ref-2)
2. **Ú. v. EÚ L 302, 22.10.2014, s. 26.** [↑](#footnote-ref-3)
3. [Ú. v. EÚ L 180, 15.7.2010, s. 7.](http://eur-lex.europa.eu/legal-content/SK/AUTO/?uri=OJ:L:2010:180:TOC) [↑](#footnote-ref-4)
4. Rozsudok Súdneho dvora zo 6. septembra 2012, Parlament/Rada, C-490/10, Zb. 2012, s. I-0000. [↑](#footnote-ref-5)
5. Pracovný dokument útvarov Komisie SWD(2016) 396 final. <http://ec.europa.eu/energy/sites/ener/files/documents/1_en_autre_document_travail_service_part1_v4.pdf> [↑](#footnote-ref-6)
6. COM(2016) 0759 final/2 – 2016/0375 (COD). Návrh Komisie na nariadenie Európskeho parlamentu a Rady o riadení energetickej únie, ktorým sa mení smernica 94/22/ES, smernica 98/70/ES, smernica 2009/31/ES, nariadenie (ES) č. 663/2009, nariadenie (ES) č. 715/2009, smernica 2009/73/ES, smernica Rady 2009/119/ES, smernica 2010/31/EÚ, smernica 2012/27/EÚ, smernica 2013/30/EÚ a smernica Rady (EÚ) 2015/652 a ktorým sa zrušuje nariadenie (EÚ) č. 525/2013 [↑](#footnote-ref-7)
7. Európska sieť prevádzkovateľov prenosových sústav pre elektrinu. [↑](#footnote-ref-8)
8. Európska sieť prevádzkovateľov prepravných sietí pre plyn. [↑](#footnote-ref-9)
9. COM(2016) 0759 final/2 – 2016/0375 (COD). Návrh Komisie na nariadenie Európskeho parlamentu a Rady o riadení energetickej únie, ktorým sa mení smernica 94/22/ES, smernica 98/70/ES, smernica 2009/31/ES, nariadenie (ES) č. 663/2009, nariadenie (ES) č. 715/2009, smernica 2009/73/ES, smernica Rady 2009/119/ES, smernica 2010/31/EÚ, smernica 2012/27/EÚ, smernica 2013/30/EÚ a smernica Rady (EÚ) 2015/652 a ktorým sa zrušuje nariadenie (EÚ) č. 525/2013. [↑](#footnote-ref-10)
10. Pozri SWD(2016) 396 final, s. 118. [↑](#footnote-ref-11)
11. Ú. v. EÚ C […], […], s. […]. [↑](#footnote-ref-12)
12. Ú. v. EÚ C […], […], s. […]. [↑](#footnote-ref-13)
13. Ú. v. EÚ L 123, 12.5.2016, s. 1. [↑](#footnote-ref-14)
14. Nariadenie Európskeho parlamentu a Rady (EÚ) č. 256/2014 z 26. februára 2014 o povinnosti oznamovať Komisii investičné projekty v oblasti energetickej infraštruktúry v rámci Európskej únie, ktorým sa nahrádza nariadenie Rady (EÚ, Euratom) č. 617/2010 a zrušuje nariadenie Rady (ES) č. 736/96 (Ú. v. EÚ L 84, 20.3.2014, s. 61). [↑](#footnote-ref-15)
15. Nariadenie Rady (EÚ, Euratom) č. 617/2010 z 24. júna 2010 o oznamovaní investičných projektov v oblasti energetickej infraštruktúry v rámci Európskej únie Komisii a o zrušení nariadenia (ES) č. 736/96 ([Ú. v. EÚ L 180, 15.7.2010, s. 7](http://eur-lex.europa.eu/legal-content/SK/AUTO/?uri=OJ:L:2010:180:TOC)). [↑](#footnote-ref-16)
16. Rozsudok Súdneho dvora zo 6. septembra 2012 vo veci C-490/10 Parlament/Rada, ECLI:EU:C:2012:525. [↑](#footnote-ref-17)